FI Euroopan unionin virallinen lehti CE 84/414

(2004/C 84 E/0483)

KIRJALLINEN KYSYMYS P-0490/04

esittäjä(t): Harlem Désir (PSE) komissiolle

(12. helmikuuta 2004)

Aihe: ĽExpress-lehden ranskalaisten toimittajien Marc Epsteinin ja Jean-Paul Guilloteaun seurassa Karachissa 14. joulukuuta 2003 pidätetyn pakistanilaisen toimittajan Khawar Mehdi Rizvin vankeus

Joulukuun 14. päivänä 2003 pakistanilainen toimittaja Khawar Mehdi Rizvi pidätettiin Karachissa hänen ollessaan ranskalaisen ĽExpress-lehden toimittajien Marc Epsteinin ja Jean-Paul Guilloteaun seurassa. Useita päiviä kestäneen vankeuden jälkeen ranskalaiset toimittajat vapautettiin, mutta Khawar Mehdi Rizvin vangitsemista jatkettiin ja hänen tapauksensa käsittelyä jatkettiin. Hän saattaa saada raskaan tuomion — jopa elinkautisen vankeustuomion.

Quettan poliisin rikososastossa kirjatun kanteen (FIR) mukaan Khawar Mehdi Rizvi otti vastaan rahaa ranskalaisen ĽExpress-lehden toimittajilta Marc Epsteinilta ja Jean-Paul Guilloteaulta taliban-komentajaa sekä talibaanien harjoitusleiriä koskevan valheellisen reportaasin laatimisesta. Toimittajaa syytetään useista rikoksista: salaliitosta, kapinasta, Pakistanin kansainvälisen maineen vahingoittamisesta ja Pakistanin, naapurimaan ja kansainvälisen yhteisön sekä islamin ja muiden uskontojen välisen vihan lietsomisesta. Näille syytteille ei ole olemassa ainuttakaan konkreettista todistetta. Saman asian käsittelyn yhteydessä ranskalaiset ĽExpress-lehden toimittajat tuomittiin oikeudessa ainoastaan sakkoihin.

Yhdysvaltain Pakistanin suurlähettiläs on ilmaissut Islamabadin hallitukselle olevansa huolestunut Khawar Mehdi Rizvin tilanteesta. Khawar Mehdi Rizvia tukevaan kansainväliseen komiteaan kuuluu pakistanilaisia toimittajia, ranskalaisten tiedotusvälineiden France 2:n, TFl:n, Le Monden, Libérationin ja ĽExpressin toimittajia, amerikkalaisten lehtien The New York Timesin ja Chicago Tribunen toimittajia sekä Toimittajat ilman rajoja -järjestön toimittajia.

Mihin toimenpiteisiin komissio aikoo ryhtyä tukeakseen Khawar Mehdi Rizvin vapauttamista?

Christopher Pattenin komission puolesta antama vastaus

(5. maaliskuuta 2004)

Pidätyksen jälkeen Khawar Mehdi Rizviä pidettiin salaa vangittuna yli neljä viikkoa. Sen jälkeen, kun poliisi ilmoitti hänen vangitsemisestaan julkisesti 24. tammikuuta 2004, käynnistettiin kuitenkin tavanomainen oikeudellinen menettely kirjaamalla tapausta koskeva kanne. Khawar Mehdi Rizviä on syytetty Pakistanin rikoslain 124-A pykälän nojalla kapinoinnista. Hän on nyt vangittuna, ja hänen tapauksensa käsittely jatkuu.

Rikoslain 124-A pykälä on Pakistanin perustuslain 19 artiklan mukainen. Siinä hyväksytään sananvapauden rajoittaminen silloin, kun halutaan suojella Pakistanin tai sen osien yhtenäisyyttä, turvallisuutta, puolustusta tai ystävällisiä suhteita muihin maihin (”in the interest of […] the integrity, security or defence of Pakistan or any part thereof, friendly relationship with foreign states […]”).

Vaikka onkin valitettavaa, että Khawar Mehdi Rizvi katosi jälkiä jättämättä jonkin ajan kuluttua pidätyksen jälkeen, oikeuslaitos ei kuitenkaan näytä kohdelleen häntä syrjivästi. On kuitenkin todettava, että kaksi ranskalaista pidätettiin, heitä syytettiin ja heidät tuomittiin ulkomaalaislain 14 (a) pykälän nojalla viisumisäännösten rikkomisesta, kun taas Khawar Mehdi Rizviä syytettiin paljon vakavammasta rikoksesta eli kapinoinnista, josta voidaan tuomita elinkautiseen vankeuteen. Tästä saa todellakin sen vaikutelman, että Khawar Mehdi Rizvi joutuu kärsimään yksin niistä todella vakavista seurauksista, joita oli kolmen toimittajan selvästikin ajattelemattomalla teolla.

Tuomioistuin ei ole vielä antanut Rizvin tapauksessa tuomiota, ja komissio ei normaalioloissa halua puuttua keskeneräiseen oikeudenkäyntiin. Ulkosuhteista vastaava komission jäsen otti kuitenkin asian esille Islamabadissa 18. helmikuuta 2004 pidetyssä edellisessä ministeritroikan kokouksessa ja pyysi, että Rizviä kohdeltaisiin armeliaasti. Käsittääksemme myös Islamabadin edustustojen päälliköt seuraavat tilanteen kehitystä, ja Rizvin tapaus aiotaan jatkossa ottaa esille EU:n ja Pakistanin viranomaisten välisessä yhteydenpidossa.